Pa, seun gewond in plaasaanvalFoto: Pexels Drie verdagtes is in hegtenis geneem kort ná ŉ plaasaanval Dinsdag in die vroeë oggendure in die Wes-Kaap. Lt.kol. Andre Traut, woordvoerder van die polisie, het gesê die voorval het omstreeks 00:30 op ŉ plaas in Caledon-distrik plaasgevind. Volgens hom word die omstandighede rondom die voorval nog ondersoek. “Drie verdagtes het toegang tot die plaashuis verkry en die eienaar (42) en sy seun is albei tydens ŉ struweling met ŉ skerp voorwerp gesteek. Hulle het mediese behandeling ontvang,” het Traut gesê. Traut kon nie onmiddellik die seun se ouderdom bevestig nie. Marius Müller, nasionale operasionele koördineerder van AfriForum, het gesê die man is glo in sy hand gesteek terwyl die seun in sy rug gesteek is. “Die seun is na ŉ hospitaal gehaas,” het Müller gesê. Die verdagtes sal volgens Traut in Caledon in die hof verskyn sodra hul aangekla is. ŉ Saak van huisroof word ondersoek.